Coronavirus. Det er efterhånden et ord, der bliver brugt dag ud og dag ind. Det er så anvendt et ord, at det formodentligt bliver ”Årets Ord” i to tusinde og tyve.

Denne pandemi er hovedårsagen til de mange bekymrede ansigter verden over og den store ærgrelse hos mange. Men hvis vi for en stund ser bort fra den verdensomspændende krisesituation og ser indad, så er denne periode meget lærerig og måske ligefrem sundt for sindet. Vi lærer, hvor ufatteligt svært det er at holde afstand og ikke få opfyldt vores sociale og basale behov. Enspænder eller ej, så er jeg stensikker på, at du ligesom alle andre også lider afsavn i disse tider. Vi mennesker er et flokdyr, og vi har visse medfødte instinkter der gør, at vi ikke kan være foruden hinanden. Vi trives bedst i fællesskab. Derfor er det hjerteskærende, at institutioner med fokus på trivsel gennem fællesskab, såsom højskoler og efterskoler, er i den ramte målgruppe i forhold til de stramme restriktioner og nedlukninger i Danmark.

Dagen i dag ligner dagen i går, som ikke er meget anderledes end dagen i forgårs. Vi forsøger ihærdigt at slå tiden ihjel ved at scrolle igennem samtlige sociale medier, og vores mobiler er et pragteksemplar af en tidssluger. Når jeg ikke er i den virtuelle verden, maler jeg med akvarel, går lange ture, og bager til den helt store guldmedalje. Derudover følger jeg et ugentligt træningsprogram, da jeg ikke ønsker at hilse på omverdenen som en omvandrende flødebolle, når vi på et tidspunkt får vores frihed igen, og vores hverdag bliver genetableret - for vi må ærligt erkende, at vores frihed er taget fra os, ligesom vores hverdag er sat på standby og dermed ikke længere er, som vi kender den. Den er ikketilgængelig. Den er forsvundet. Pist væk.

Mine medmennesker, mine vante vaner, trygge rammer og følelsen af frihed, er noget af det, jeg savner allermest under karantænen Det at miste noget så dyrebart som en efterskoletid er simpelthen så ubeskriveligt og uvirkeligt. Jeg ser allerede tilbage på mit år, som var det et afsluttet kapitel. Fik jeg det ud af mit år, som jeg ville? Skulle jeg have gjort noget anderledes? Hvorfor gjorde jeg ikke det? Hvorfor talte jeg ikke noget mere med ham/hende? Og jeg kunne fortsætte. Sådan skulle jeg helst ikke have det, for mit år er netop ikke afsluttet, men mine tanker passerer revy, og jeg tvivler på, om jeg nogensinde ville få nok ud af dette år, nu hvor jeg og alle landets efterskoleelever mister mindst to ud af de i alt ti måneder.

Jeg håber for alt i verden ikke, at kommende efterskoleelever og i det hele taget samfundet oplever en så tragisk situation som denne igen.